Diari Oficial de la Generalitat Valenciana


Sumari del DOGV 5781, del 10-06-2008 (2008/7008)

ORDE de 15 de maig de 2008, de la Conselleria d'Educació, per la qual s'oferixen ajudes econòmiques individuals per a activitats de formació permanent del professorat dirigides a l'obtenció de titulacions acadèmiques i titulacions de les ensenyances de règim especial.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5781

Data del DOGV
:   10-06-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/7008


Data del document
:   15-05-2008

Organisme emissor
:   Conselleria d'Educació

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública
    * formació del professorat
    * suport econòmic
    * ensenyament professional
    * reciclatge professional

ORDE de 15 de maig de 2008, de la Conselleria d'Educació, per la qual s'oferixen ajudes econòmiques individuals per a activitats de formació permanent del professorat dirigides a l'obtenció de titulacions acadèmiques i titulacions de les ensenyances de règim especial. [2008/7008]
La Llei Orgànica 2/2006, de 3 de maig, d'Educació, en el preàmbul, establix com un dels seus principis fonamentals millorar la qualitat i l'eficàcia dels sistemes d'educació i de formació, la qual cosa implica millorar la capacitació dels docents, exigint un compromís per part de les administracions educatives per la formació contínua del professorat lligada a la pràctica educativa.
La Llei Orgànica 2/2006, de 3 de maig, d'Educació, en el títol preliminar i en l'article 1, assenyala que entre els seus principis es troba la consideració de la funció docent com a factor essencial de la qualitat de l'educació, el reconeixement social del professorat i el suport a la seua tasca, així com el foment i la promoció de la investigació, l'experimentació i la innovació educativa. En l'article 2, assenyala entre els seus fins que els poders públics prestaran una atenció prioritària al conjunt de factors que afavorisquen la qualitat de l'ensenyança i, en especial, la qualificació i formació del professorat, el seu treball en equip, la dotació de recursos educatius, la investigació, l'experimentació i la renovació pedagògica.
La Llei Orgànica 2/2006, de 3 de maig, d'Educació, en el capítol III, títol III, article 102, assenyala que la formació permanent constituïx un dret i una obligació de tot el professorat i una responsabilitat de les administracions educatives i dels mateixos centres.
Són objecte d'este tipus d'ajudes, la matrícula per a l'obtenció dels estudis conduents al títol oficial de Grau, segons el Reial Decret 55/2005, de 21 de gener, pel qual s'establix l'estructura dels ensenyaments universitaris i es regulen els estudis universitaris oficials de Grau, i al títol de Postgrau, segons el Reial Decret 56/2005, de 21 de gener, pel qual es regulen els estudis universitaris oficials de Postgrau, així com el Reial Decret 1509/2005, de 16 de desembre, pel qual es modifiquen els esmentats reials decrets.
La conselleria d'Educació convoca anualment ajudes econòmiques individuals per a fomentar les iniciatives del professorat cap a la seua pròpia formació i recolzar econòmicament la seua participació en activitats de formació que trien lliurement i que es realitzen tant a la Comunitat Valenciana, com a la resta de l'Estat espanyol, sempre que complisquen les condicions de participació i els requisits establits en esta convocatòria
Per tot això, d'acord amb les competències que em conferix l'article 28 de la Llei 5/1983, de 30 de desembre, del Consell,
ORDENE
Primer
Es concediran, dins dels límits pressupostaris aprovats amb la dita finalitat, ajudes econòmiques individuals destinades a finançar activitats de formació per als funcionaris docents i funcionaris d'administració especial, que estiguen prestant servicis efectius en centres públics de nivells no universitaris en l'àmbit de gestió de la conselleria d'Educació, així com per al personal que exercisca la funció inspectora o que ocupe llocs de treball de naturalesa docent en la relació de llocs de treball de la conselleria d'Educació.
Segon
Aprovar les bases i el model d'instància per les quals es regix esta convocatòria, que s'inclouen com a annexos I, II, III, IV, V i VI de la present orde.
Tercer
El finançament d'esta convocatòria va a càrrec del capítol IV, del programa 52.73.07.819.06, dels pressupostos de la Generalitat per a l'any 2008.
L'import global màxim destinat a estes ajudes i la línia de subvenció per la qual es farà efectiu seran els següents:
Import: 293.566 euros
Línia de subvenció: T1311000.
La concessió d'estes ajudes no requerix notificació a la Comissió Europea (CE) segons disposa l'article 7.4, en relació amb els articles 1.2 i 3.4, del Decret 147/2007, de 7 de setembre, del Consell, pel qual es regula el procediment de notificació i comunicació a la CE dels projectes de la Generalitat dirigits a establir, concedir o modificar ajudes públiques.
DISPOSICIONS FINALS
Primera
Es delega en el director general de Personal la facultat de resoldre la concessió o denegació de les ajudes econòmiques individuals, i se l'autoritza a dictar les resolucions i instruccions necessàries per al desplegament i execució d'esta orde, així com l'ordenació i instrucció del procediment.
Segona
La present orde produirà efectes des de la publicació de la present convocatòria en el Diari Oficial de la Comunitat Valenciana.
Segons els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar recurs potestatiu de reposició o directament recurs contenciós administratiu en els terminis i davant dels òrgans assenyalats a continuació:
a) El recurs de reposició s'ha d'interposar davant del conseller d'Educació en el termini d'un mes des de l'endemà de la publicació.
b) El recurs contenciós administratiu s'ha d'interposar davant del Tribunal Superior de Justícia de la Comunitat Valenciana en el termini de dos mesos o deu dies, si s'opta per seguir el procediment per a la protecció dels drets fonamentals de la persona, els dos comptats des de l'endemà de la publicació.
València, 15 de maig de 2008
El conseller d'Educació,
ALEJANDRO FONT DE MORA TURÓN
ANNEX I
Bases de la convocatòria
Primera. Objecte de la convocatòria
Es convoquen ajudes per a sufragar exclusivament els gastos totals o parcials produïts pel pagament de la matrícula durant el curs acadèmic 2007-2008 dels estudis universitaris encaminats a l'obtenció de títols oficials de Grau, de Postgrau, i a l'obtenció de titulacions corresponents a les ensenyances de règim especial, que tinguen lloc tant a la Comunitat Valenciana com a la resta de l'Estat espanyol.
Segona. Condicions de participació
1. Les ajudes es concediran per a les activitats que hagen sigut realitzades entre l'1 de setembre del 2007 i el 31 d'agost del 2008 tant a la Comunitat Valenciana com a la resta de l'Estat espanyol.
2. Les ajudes es concediran exclusivament per a sufragar totalment o parcialment els gastos de matrícula produïts pels estudis universitaris encaminats a l'obtenció de títols oficials de Grau, de Postgrau, i a l'obtenció de titulacions de règim especial.
No seran considerats els gastos efectuats en concepte de gastos d'ensenyança.
Cada sol·licitant només podrà sol·licitar una ajuda per una de les modalitats C1, C2 o C3 (annex II, sol·licitud de participació).
3. El fet d'haver rebut una ajuda no implica la concessió de permís dins de l'horari laboral, ni establix el reconeixement de l'activitat de formació per a la seua acreditació i obtenció del complement retributiu.
Tercera. Beneficiaris
D'acord amb els termes previstos en l'article 11 de la Llei 38/2003, de 17 de novembre, general de Subvencions (BOE de 18 de novembre de 2003), tindrà la consideració de beneficiari d'ajudes econòmiques tot el personal definit en l'apartat primer d'esta orde.
Els beneficiaris hauran de complir les obligacions previstes en l'article 14 de la Llei General de Subvencions.
Quarta. Requisits dels sol·licitants
Podrà sol·licitar estes ajudes tot el personal assenyalat en la base tercera i que complisca les condicions següents:
a) No rebre ajuda o beca de qualsevol administració o entitat pública o privada, nacional o internacional, per a la cobertura dels gastos de l'activitat de formació que es vol realitzar, ni tampoc la percepció d'un altre tipus d'ingressos o recursos.
b) Presentar la documentació requerida en la base quinta i complir les condicions de participació de la base segona.
Els sol·licitants, en el moment de presentar la instància de sol·licitud, hauran de complir els requisits previstos en l'article 13.2 i 13.3 de la Llei General de Subvencions, i d'acord amb l'article 13.7 de l'esmentada llei l'acreditació es realitzarà per mitjà de testimoni judicial, certificats telemàtics o transmissió de dades o certificació administrativa. Esta acreditació podrà ser substituïda per l'ompliment de l'annex V (imprés de declaració responsable) d'esta convocatòria.
El termini per a acreditar els requisits haurà de ser previ a la proposta de concessió, i es justificarà amb la presentació de la sol·licitud fins al dia 12 de juliol de 2008.
L'incompliment d'algun d'estos requisits serà motiu d'exclusió de la convocatòria.
Quinta. Documentació
Per a formalitzar les sol·licituds es presentarà la documentació següent:
De manera general:
1. Fotocòpia compulsada del DNI o CIF.
2. Annex II: instància de sol·licitud original impresa que estarà a disposició dels interessats en les direccions territorials d'Educació i en la Unitat d'Informació de la conselleria d'Educació. Els participants únicament podran presentar una instància de sol·licitud.
3. Annex III: ompliment de l'imprés de manteniment de tercers. Orde de 15.02.2005 (DOGV de 04.03.2005).
És obligatòria la seua presentació per part de tots els sol·licitants (tercers).
4. Annex IV: acreditació de la titularitat del compte bancari del sol·licitant (tercer). Orde de 15.02.05 (DOGV de 04.03.2005).
És obligatòria la seua presentació per part de tots els sol·licitants (tercers).
5. Annex V: imprés de declaració responsable.
6. Justificació de l'ajuda sol·licitada. S'haurà de fer presentant els originals o còpies confrontades de les factures i restants documents de valor probatori equivalent en el tràfic jurídic mercantil o amb eficàcia administrativa.
També es podrà fer per mitjà de factures electròniques, sempre que complisquen els requisits exigits per a l'acceptació en l'àmbit tributari, tot això d'acord amb l'article 30.3 de la Llei General de Subvencions.
Les factures o documents hauran d'acreditar el pagament total de la matrícula. En el cas de les ensenyances cursades en les universitats privades, s'haurà d'aportar justificant oficial de matrícula on consten expressament els gastos de matrícula i els d'ensenyança.
Així mateix, es tindrà en compte el que establix l'apartat 4 de l'article 30 de la Llei General de Subvencions.
En les activitats el període de realització de les quals comprenga mes d'un curs escolar, la justificació serà dels gastos de matrícula imputables fins al 31 d'agost del 2008.
De manera específica:
Titulacions dels ensenyaments universitaris de Postgrau. Màster.
Hauran d'aportar fotocòpia confrontada del certificat de participació, expedit per les universitats o altres organismes competents en les matèries cursades, en què conste la duració de l'activitat i les dates d'inici i finalització.
El certificat de participació requerit correspondrà a l'acta final amb expressió de les notes finals i nombre de crèdits superats.
Titulacions dels ensenyaments universitaris de Postgrau. Doctorat.
Hauran d'aportar fotocòpia compulsada del certificat de participació corresponent a estes activitats, el qual només contindrà la duració i una valoració positiva de progrés del director de l'activitat.
Sexta. Termini i formalització de les sol·licituds
1. Es recomana realitzar una preinscripció online, a través de la pàgina web de la conselleria d'Educació, Direcció General de Personal, Servici de Formació del Professorat, Convocatòries, Ajudes individuals, on s'ompliran els annexos II, III, IV i V d'esta orde. La preinscripció no substituïx el que s'establix en l'apartat següent.
2. Les sol·licituds, conjuntament amb la documentació corresponent, es presentaran preferentment en el registre de les direccions territorials d'Educació. També es podran presentar en el Registre General de la conselleria d'Educació i en les oficines de correus, sempre que siga en sobre obert i seguint el procediment establit en l'article 31 del Reial Decret 1829/1999, de 3 de desembre, pel qual s'aprova el reglament que regula la prestació de servicis postals (BOE de 31 de desembre de 1999) o en qualsevol altre lloc dels indicats en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En tot cas, les sol·licituds es dirigiran a la Direcció Territorial d'Educació que corresponga segons el lloc de treball del sol·licitant.
El termini de presentació de sol·licituds serà el comprés des del dia 16 de juny del 2008, fins al dia 12 de juliol del 2008.
Sèptima. Tramitació per part de les direccions territorials
En compliment de l'article 71.1 de la Llei de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació adjunta s'observara que falta documentació o dades essencials per a la resolució de l'expedient, la Direcció Territorial d'Educació corresponent els reclamarà, per correu certificat i amb justificant de recepció a l'interessat perquè, en un termini de deu dies, esmene la falta o acompanye els documents preceptius, amb indicació que, si no ho fa, es tindrà per desistit de la seua petició, prèvia resolució que haurà de ser dictada en els termes que preveu l'article 42.1 d'eixa llei.
Octava. Òrgans competents per a la instrucció, valoració i resolució del procediment
De conformitat amb l'article 17.3.g de la Llei General de Subvencions, la Comissió de Selecció és l'encarregada d'emetre i elevar a l'òrgan concedent el corresponent informe en què es concrete el resultat de la instrucció, valoració i avaluació de la present convocatòria.
L'òrgan encarregat de la instrucció i avaluació de l'expedient serà el Servici de Formació del Professorat de la Direcció General de Personal.
Prèviament a la constitució de la Comissió de Selecció, es disposarà la constitució de les comissions de valoració territorials per a la valoració de les instàncies de sol·licitud presentades, elaboració d'informes previs sobre les al·legacions presentades a la resolució provisional d'ajudes concedides i denegades, i elaboració d'informes previs sobre els possibles recursos de reposició que es puguen presentar una vegada publicada la resolució definitiva d'ajudes concedides o denegades en el Diari Oficial de la Comunitat Valenciana.
Les comissions de valoració estaran ubicades en cada una de les direccions territorials i integrades pels membres següents:
- Com a president de la comissió de valoració, el director territorial d'Educació o un representant designat pel director territorial.
- Un inspector d'Educació, designat pel director territorial d'Educació .
- Tres assessors de CEFIRE, designats pel director territorial d'Educació.
Actuarà com a secretari, amb veu però sense vot, un funcionari de la Direcció Territorial d'Educació designat pel director territorial.
A les reunions de les comissions de valoració territorials podrà assistir, amb veu però sense vot, un representant de cada un dels sindicats que formen part de la Mesa Sindical Sectorial d'Educació.
La Comissió de Selecció estarà presidida pel cap de l'Àrea de Personal de la Direcció General de Personal o persona en qui delegue i constituïda per:
- El cap del Servici de Formació del Professorat.
- Els subdirectors territorials d'Educació de les direccions territorials d'Educació o un representant seu designat pel director territorial.
- Un inspector d'Educació, designat per la secretària autonòmica d'Educació.
- Un director o assessor de Centre de Formació, Innovació i Recursos Educatius (CEFIRE), designat pel director general de Personal.
Actuarà com a secretari, amb veu però sense vot, un assessor tècnic de la Direcció General de Personal, designat pel director general.
A les reunions de la Comissió de Selecció podrà assistir, amb veu però sense vot, un representant de cada un dels sindicats que formen part de la Mesa Sindical Sectorial d'Educació.
La Comissió de Selecció tindrà facultats per a resoldre tots els dubtes que puguen aparéixer en la interpretació de les bases i la possibilitat d'entrevistar els sol·licitants si ho estima oportú.
Les comissions ajustaran la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.
Novena. Criteris de selecció
Les sol·licituds seran seleccionades d'acord amb el següent criteri de selecció:
- Activitats encaminades a l'obtenció de títols oficials de Grau, de Postgrau i a l'obtenció de titulacions corresponents a les ensenyances de règim especial.
No seran considerats els gastos efectuats en concepte de gastos d'ensenyança.
En cas que una sol·licitud continga la realització de diverses titulacions, només es tindrà en compte la titulació que supose major quantia econòmica.
En cas que un sol·licitant presente en la mateixa sol·licitud ajudes pel concepte de titulacions de règim especial, es concediran agrupats els estudis realitzats en les Escoles Oficials d'Idiomes.
Deu. Quantia de les ajudes
Les comissions territorials de valoració estudiaran les sol·licituds presentades, tenint en compte el compliment dels requisits exigits als participants en les bases segona, tercera i quarta, la justificació de gastos presentats i els criteris de selecció establits en la base novena.
Seran desestimades les sol·licituds d'ajuda que comporten gastos inferiors a la quantitat de 90 euros.
La quantia màxima de l'ajuda a concedir no podrà ser superior a 800 euros.
Les comissions territorials de valoració podran, no obstant això, proposar la modificació d'estes quantitats per a una millor redistribució del pressupost, redundant sempre en benefici dels interessats. En tot cas, l'import de les ajudes que es concedisquen no podrà ser de tal quantia que supere el cost de l'activitat del beneficiari.
Una vegada realitzat l'estudi de les sol·licituds i vistes les propostes de les comissions territorials de valoració, la Comissió de Selecció, atenent les disponibilitats pressupostàries, proposarà finalment la quantia de les ajudes a concedir individualment.
Onze. Calendari de resolucions
La Comissió de Selecció, una vegada avaluats els informes emesos per l'òrgan d'instrucció i les comissions de valoració territorials, elevarà el corresponent informe preceptiu davant la Direcció General de Personal, al qual adjuntarà la proposta de resolució provisional d'ajudes econòmiques individuals concedides i denegades, i la publicarà en el tauler d'anuncis de la conselleria d'Educació, en les direccions territorials d'Educació, en els CEFIRE i en Internet, en la pàgina web de la conselleria d'Educació abans citada.
Hi haurà un termini de 10 dies hàbils per a formular al·legacions davant de la Comissió de Selecció. Estes al·legacions es presentaran en el registre de les direccions territorials d'Educació.
Transcorregut este termini, i a la vista dels informes emesos per cada una de les comissions de valoració territorials sobre les al·legacions presentades, la Comissió de Selecció formularà davant de la Direcció General de Personal un informe final al qual s'adjuntarà la proposta de resolució definitiva de concessió o denegació d'ajudes. El director general de Personal resoldrà la convocatòria per delegació del conseller d'Educació.
Les resolucions definitives de la Direcció General de Personal seran publicades en el Diari Oficial de la Comunitat Valenciana, i contindran la relació de beneficiaris amb l'import de les ajudes concedides i la relació de sol·licituds d'ajudes desestimades indicant el motiu de desestimació.
El termini màxim per a resoldre la present convocatòria serà de 6 mesos des de la publicació en el Diari Oficial de la Comunitat Valenciana, sense perjuí del que preveu l'article 42.5 de la Llei 30/1992, anteriorment citada.
L'efecte que produiria el silenci administratiu, si transcorreguera el termini màxim sense que s'haja dictat i notificat la resolució corresponent, seria desestimatori de les sol·licituds.
Dotze. Renúncies
Una vegada publicada la resolució provisional d'ajudes concedides o denegades, s'obrirà un termini de 10 dies hàbils per a presentar la renúncia a la concessió de l'ajuda davant de la Comissió de Selecció. Perquè en quede constància cal omplir l'annex VI de la convocatòria.
Una vegada transcorregut l'esmentat termini, no seran tingudes en compte les renúncies que es presenten.
Estes renúncies es presentaran en el Registre de les direccions territorials d'Educació.
Tretze. Percepció de les ajudes
Tota alteració en les condicions exposades en les bases 4a i 5a de la present orde i que es tenen en compte per a la concessió de les ajudes i, en tot cas, l'obtenció concurrent de qualsevol tipus d'ingressos, recursos, subvencions o ajudes atorgades per altres administracions o entitats públiques o privades, podrà ocasionar la modificació de la resolució de la concessió. També serà procedent la modificació de la resolució de la concessió, el reintegrament de l'excés que corresponga i el pagament de l'interés de demora des del moment del pagament de l'ajuda, quan el seu import siga de tal quantia que, aïlladament o en concurrència amb altres subvencions o ajudes de les administracions públiques o d'altres entitats públiques o privades, nacionals o estrangeres, supere el cost de l'activitat del beneficiari.
Així mateix, seran causes de reintegrament de les quantitats percebudes les previstes en l'article 47.9 del Text Refós de la Llei d'Hisenda Pública de la Generalitat Valenciana i les previstes en l'article 37 de la Llei 38/2003, de 17 de novembre, General de Subvencions.